Document ID: 32006D0542

A BIZOTTSÁG HATÁROZATA
(2006. augusztus 2.)
a lóverseny, lovassport-rendezvények vagy kulturális események céljára szánt törzskönyvezett lovak ideiglenes kivitele utáni újrabehozatalára vonatkozó állat-egészségügyi feltételekről és a szükséges állatorvosi bizonyítványokról szóló 93/195/EGK határozat módosításáról
(az értesítés a C(2006) 3400. számú dokumentummal történt)
(EGT vonatkozású szöveg)
(2006/542/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a lófélék mozgására és harmadik országból történő behozatalára irányadó állat-egészségügyi feltételekről szóló, 1990. június 26-i 90/426/EGK tanácsi irányelvre (1) és különösen annak 19. cikke ii. pontjára,
mivel:
(1)
A 93/195/EGK bizottsági határozat (2) II. mellékletében megállapított általános szabályokkal összhangban az ideiglenesen kivitt, törzskönyvezett lovak lóverseny, lovassport-rendezvények és kulturális események céljából történő újrabehozatala az említett határozat I. mellékletében az azonos csoportba tartozó harmadik országokban 30 napnál rövidebb ideig tartózkodó lovakra korlátozódik.
(2)
2006-ban az Ázsiai Játékok lovassport-rendezvényeinek Katar ad otthont.
(3)
Figyelembe véve az állatorvosi felügyelet mértékét, valamint a tényt, hogy az érintett lovakat az alacsonyabb egészségügyi állapotú lovaktól elkülönítve tartják, az ideiglenes kivitel időszakát 60 napnál rövidebb időtartamra meg kell hosszabbítani. A 93/195/EGK határozat VII. mellékletében meghatározott egészségügyi feltételeket és a szükséges állatorvosi bizonyítványokat ennek megfelelően ki kell terjeszteni a Nemzetközi Lovassport-szövetség (FEI) védnöksége alatt megrendezésre kerülő Ázsiai Játékok lovassport-rendezvényeire is.
(4)
A 93/195/EGK határozat VII. mellékletét ennek megfelelően módosítani kell.
(5)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 93/195/EGK határozat VII. melléklete címének helyébe a következő szöveg lép:
„Egészségügyi bizonyítvány
az Endurance World Cup versenyen vagy az Ázsiai Játékokon részt vett törzskönyvezett lovak 60 napnál rövidebb időtartamú ideiglenes kivitele utáni újrabehozatalához”.
2. cikk
Ennek a határozatnak a tagállamok a címzettjei.
Kelt Brüsszelben, 2006. augusztus 2-án.

Labels: 0
3
6